Lontoon poliisin terrorismin vastaisen yksikön johtaja varoitti laajamittaisista iskuista Pohjois-Euroopassa.

Pariisin terrori-iskuissa kuolleiden 130 ihmisen muistolle tuotuja kukkia, kynttilöitä ja viestejä Place de la Republiquella. EPA / AOP

– Viime kuukausina olemme nähneet yhä enemmän suunnitelmia iskeä länsimaista elämäntyyliä vastaan. Isis on muuttanut kapea-alaista keskittymistään poliisiin ja armeijaan valtion symboleina johonkin paljon laajempaan, Lontoon poliisin terrorismin vastaisen yksikön johtaja Mark Rowley varoitti tänään.

Rowleyn mukaan terroristiryhmittymät suunnittelevat ”valtavia ja näyttäviä iskuja” eivätkä enää vain sellaisia, joita on tähän mennessä pystytty estämään. Hän antoi esimerkkinä länsimaista elämäntapaa vastaan hyökkäämisestä Pariisin tuhoisat terrori-iskut viime marraskuussa.

– Tämä terroristiryhmä on sellainen, että se samaan aikaan toimii kulttina ja käyttää propagandaa radikalisoidakseen ihmisiä toimimaan heidän nimissään. Mutta samaan aikaan he pyrkivät tekemään yhä suurempia iskuja, Rowley sanoi.

Terrorismin vastaisen poliisin mukaan Isis rohkaisee kannattajiaan, jotka ovat saaneet taistelukoulutusta Syyriassa, saapumaan Pohjois-Eurooppaan tekemään iskuja.

Epäiltyjen määrä noussut 57 prosentilla

Rowleyn mukaan pidätettyjen terroristiepäiltyjen määrä on Britanniassa noussut 57 prosentilla kolmeen viime vuoteen verrattuna. Noin puolet pidätetyistä on saanut syytteen.

Viime vuonna Britanniassa pidätetyistä terroristiepäillyistä 77 prosenttia oli Britannian kansalaisia. Pidätetyistä 14 prosenttia oli naisia ja 13 prosenttia 20-vuotiaita tai sitä nuorempia. Naisten ja nuorten määrä on noussut huomattavasti viime vuosien aikana.

– Se ei ole sama kuva kuin jonka näimme muutama vuosi sitten. Se on merkki radikalisoitumisesta, propagandan vaikutuksesta ja tavasta, jolla Daesh (Isis) koskettaa jotakin ihmisiä.

Lähteet: The Guardian, The Telegraph